Jaak Lutsoja

 
Jaak Lutsoja (sündinud 18. mail 1971) on eesti akordionist ja muusikapedagoog.
Jaak Lutsoja on akordionimängu õppinud Tallinna Lilleküla Gümnaasiumi muusikaklassis (1978–1984, õpetaja Maris Kurel) ja Georg Otsa nimelises Tallinna Muusikakoolis akordioni erialal (1987–1997, õpetaja Jaan Sommer).
1997. aastast tegutseb vabakutselise muusikuna. 2001. aastast oli ansambli Karavan liige.
Töö muusikapedagoogina.
2005. aasta sügisest on ta Saue Muusikakooli akordioniõpetaja, 2010. aastast Heino Elleri nimelise Tartu Muusikakooli pop-džässiosakonna akordioniõpetaja ning 2011. aastast ka Tartu Ülikooli Viljandi Kultuuriakadeemia õppejõud rütmimuusika-akordioni erialal.
Kontserditegevus.
Jaak Lutsoja on esinenud nii solistina kui ka ansamblites duost orkestrini. Lisaks paljudele Euroopa riikidele on ta andnud kontserte Ameerikas ja Venemaal. Viljeleb väga laia ampluaaga muusikat alates pop-džässist kuni klassikalise ja kaasaegse klassikalise muusikani. Ta on kasutanud ka multimeedia võimalusi (näiteks Eesti Kontserdi korraldatud koolikontsertide sarjas kavaga "21. sajandi akordion") ja arranžeerinud repertuaari akordionile. Musitseerinud koos selliste muusikute ja koosseisudega nagu Oleg Pissarenko, Erkki Otsman, Siiri Sisask, Silvi Vrait, Jaak Jürisson, Tõnis Mägi, Hedvig Hanson, Ardo Ran Varres (sealhulgas "Tartüff Live", 2005, kus naturaalpillide elektrooniliselt töödeldud heli jõudis kuulajateni neid ümbritsenud kõlaritest), Henn Rebane (orelimuusika kava, mis seatud kahele akordionile), Revalia Kammermeeskoor, Noorkuu. 
Osalenud muusikafestivalidel (nt Limbaži akordionifestival 2002, Jazzkaar 1999, 2003 ja 2004) ja konkurssidel (sh koos Erkki Otsmaniga Pariisis Edith Piafi nimelisel konkursil, 2005). 
Alates 2007. aastast teeb tihedat koostööd Norras elava eesti soprani Kersti Ala-Murriga. Temaga koos on valminud mitu kava: üks klassikalise muusika kava, milles akordioniseaded on ise tehtud, ning teine, põhiliselt norra muusikute-heliloojate, akordionisti Frode Haltli, Maja Ratkje ja ∅isten Sommerfeldti loomingust valitud teosed. 2007. aastal tekkis ka akordionitrio koosseisus Henn Rebane, Allan Jakobi ja Jaak Lutsoja, millega on esitatud nii klassikalist kui ka kergemat muusikat. 2008. aasta jaanuaris valmis kontserdiprojekt "Saksofon "versus" Saksofon", kus osalesid Ursula Chillaud (saksofonid), Lembit Saarsalu (saksofonid), Mart Soo (elektrikitarr), Jaak Lutsoja (akordion) ja Mirjam Tally (elektroonilised efektid). 
2007. aastal valmis Eesti Kontserdi tellimusel soolokontsert "Teine pööre" koos Ursula Chillaud, Anto Petti ja Tõnu Jõesaarega, milles esitati klassikalist kaasaegset muusikat.
Jaak Lutsoja oli festivalil "Visioon 2010" peaesineja omaloomingulise kavaga. 2010. aasta detsembris valmis tal sooloplaat "Contrarian Grooving" omaloomingulise muusikaga, mis valiti 2011 septembris Euroopa džässiraadio nädala plaadiks. 
Kaastegev teatrilavastustes.
2005. aastal musitseeris Jaak Lutsoja Nukuteatri lavastuses "Võluflööt". 2008. aasta suvel osales ta Tõnis Kaumanni ja Leelo Tungla lühiooperis "Lopi ja Lapi" (lavastaja Liis Kolle), 2008. aasta sügisel Mari Vihmandi ooperis "Armastuse valem" (lavastaja Liis Kolle). 2012. aasta veebruaris esietendus Vanemuises tantsuetendus "Carrrmen" (helilooja Ardo Ran Varres, koreograaf ja lavastaja Ruslan Stepanov), kus laval oli orkestri asemel akordionist Jaak Lutsoja.